L-MEPs iridu li l-istrateġija industrijali futura tal-UE tgħin lin-negozji jiffaċċjaw il-kriżi tal-COVID-19 u t-tranżizzjonijiet diġitali u ambjentali. Skopri kif. L-intrapriżi Ewropej intlaqtu ħażin mill- pandemija tal-COVID-19 , peress li ħafna kellhom jagħlqu jew inaqqsu l-ħaddiema tagħhom filwaqt li jsibu modi ġodda biex jaħdmu fil-kuntest ta' miżuri restrittivi ġodda. Qabel ma tagħmel it-tranżizzjonijiet diġitali u ekoloġiċi meħtieġa, l-industrija tal-UE teħtieġ tirkupra mill-pandemija. Waqt il-plenarja ta' Novembru, l-MEPs tennew it-talba tagħhom lill-Kummissjoni biex tirrevedi l-proposta tagħha ta' Marzu 2020 dwar l- Istrateġija Industrijali l-Ġdida . Huma jridu bidla fl-approċċ tal-UE biex jiġu koperti l-ħtiġijiet li rriżultaw mill-pandemija, billi jgħinu lin-negozji jaffrontaw il-kriżi u jiffaċċjaw it-tranżizzjonijiet diġitali u ambjentali. Kif il-Parlament jipprevedi x-xenarju tal-industrija tal-UE L-industrija tirrappreżenta aktar minn 20% tal-ekonomija tal-UE u timpjega madwar 35 miljun persuna, b'ħafna aktar miljuni ta' impjiegi marbuta magħha, kemm fost il-pajjiżi tagħha u kemm lil hinn minnhom. Dan jammonta għal 80% tal-prodotti esportati. L-UE hija wkoll fornitur globali ewlieni u destinazzjoni minn ta' quddiem għall-investiment dirett barrani. Fil-kuntest tal-istrateġija industrijali l-ġdida, il-kumpaniji tal-UE għandhom jikkontribwixxu għall-miri tal-UE dwar in- newtralità klimatika – fl-ambitu tal-pjan direzzjonali dwar il- Patt Ekoloġiku – għandhom jissaħħu l-kumpaniji tal-UE, b'mod partikolari l- intrapriżi żgħar u medji (SMEs), fit-tranżizzjoni lejn ekonomija diġitali u newtrali fl-użu tal-karbonju , u jinħolqu impjiegi ta' kwalità għolja, mingħajr ma tkun imminata l-kompetittività tal-UE. Skont l-MEPs, strateġija bħal din għandu jkollha komponent doppju: fażi ta' rkupru għall-konsolidazzjoni tal-impjiegi, ir-riattivazzjoni tal-produzzjoni u l-adattament għall-perjodu ta' wara l-Covid, segwita mir-rikostruzzjoni u t-trasformazzjoni industrijali. Aqra dwar l-azzjonijiet ewlenin tal-UE biex tindirizza l-irkupru ekonomiku . L-SMEs jingħataw is-setgħa għal tkabbir sostenibbli L-SMEs huma s-sinsla tal-ekonomija tal-UE, u jirrappreżentaw aktar minn 99% tan-negozji Ewropej kollha. L-istrateġija industrijali għandha tiffoka fuqhom, peress li ħafna minnhom, minħabba miżuri nazzjonali kontra l-coronavirus, sofrew djun u b'hekk il-kapaċità ta' investiment tagħhom naqset, li x'aktarx iwassal għal tkabbir fit-tul bil-mod. Għajnuna lill-industrija biex tirkupra mill-kriżi soċjoekonomika Il-Fond għall-Irkupru minħabba l-Covid huwa parti mill-ewwel fażi b'reazzjoni għall-emerġenza u għandu jitqassam skont il-livell ta' ħsara mġarrba, l-isfidi ffaċċjati u l-ammont ta' appoġġ finanzjarju diġà rċevut permezz ta' skemi ta' għajnuna nazzjonali. Għandha tingħata preferenza lill-kumpaniji orjentati lejn it-trasformazzjoni diġitali u ambjentali u li jinvestu f' attivitajiet ambjentalment sostenibbli . Il-Parlament irid: li jiġi żgurat li t-tranżizzjonijiet ekoloġiċi u diġitali jkunu ekwi u soċjalment ġusti, u jiġu segwiti minn inizjattivi għat-titjib tal-ħiliet u t-taħriġ mill-ġdid tal-ħaddiema; valutazzjoni tal-impatt ġdida tal-ispejjeż u l-piżijiet potenzjali tat-tranżizzjoni għall-kumpaniji Ewropej, inklużi l-SMEs; li jiġi żgurat li l-għajnuna mill-Istat ipprovduta fil-fażi ta' emerġenza ma twassalx għal distorsjonijiet permanenti fis-suq uniku; li l-industriji strateġiċi jinġiebu lura fl-UE. Investiment f'intrapriżi aktar ekoloġiċi, diġitali u innovattivi Fit-tieni fażi tagħha, l-istrateġija industrijali għandha tiżgura l-kompetittività, ir-reżiljenza u s-sostenibbiltà fit-tul, inkluż: enfasi fuq l-aspetti soċjali tal-bidla strutturali; ir-riġenerazzjoni tat-territorji li jiddependu mill- fjuwils fossili bl-użu tal- Fond għal Tranżizzjoni Ġusta , li huwa parti mill- pjan finanzjarju għall-klima tal-UE; li jiġi żgurat li s-sussidji tal-UE jmorru għal kumpaniji ambjentalment sostenibbli u t-tisħiħ tal-finanzjament sostenibbli għall-kumpaniji fil- proċess ta' dekarbonizzazzjoni ; l-użu tal- mekkaniżmu ta' Aġġustamenti tal-Karbonju fil-Fruntieri biex jgħin fil-protezzjoni tal-manifatturi u l-impjiegi tal-UE minn kompetizzjoni internazzjonali inġusta; li jkun hemm industrija farmaċewtika bbażata fuq ir-riċerka u pjan għall-mitigazzjoni tar-riskju ta' nuqqas ta' mediċini ; utilizzazzjoni sħiħa tal- ekonomija ċirkolari , bi prijoritizzazzjoni tal-prinċipju "l-Effiċjenza Enerġetika tiġi l-Ewwel", l-iffrankar tal-enerġija u t-teknoloġiji tal- enerġija rinnovabbli ; l-użu tal- gass għal tranżizzjoni lil hinn mill-fjuwils fossili u l- idroġenu bħala teknoloġija rivoluzzjonarja potenzjali; l-investiment fl- intelliġenza artifiċjali u l-implimentazzjoni ta' suq uniku Ewropew diġitali u tad-data, il-bini ta' sistema ta' tassazzjoni diġitali aħjar u l-iżvilupp ta' standards Ewropej dwar iċ- ċibersigurtà ; aktar investiment fir-R&Ż; reviżjoni tar- regoli tal-antitrust tal-UE biex tiġi żgurata l-kompetittività globali. Skopri aktar dwar ir-rispons tal-UE għat-tibdil fil-klima . Għal aktar informazzjoni PR (13.11.2020): Il-Patt Ekoloġiku: Il-mod kif il-MPE jixtiequ li l-investiment tal-UE jintuża għal attivitajiet sostenibbli Fajl tal-proċedura: INI dwar l-Istrateġija Industrijali Proċess leġiżlattiv għall-Istrateġija Industrijali Ġdida għall-Ewropa (Tren Leġiżlattiv) Skeda informattiva tal-PE dwar il-politika industrijali ta' qabel il-Kummissjoni Von der Leyen (qabel Novembru 2019) Studju tal-EPRS: politika industrijali [preċedenti] (Ġunju 2019) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF